**ANEXĂ - REGULAMENT la HCLMT nr. 141/11.04.2023**

**Programul de sprijin financiar**

**pentru creşterea calității arhitectural-ambientale**

**a clădirilor din zonele prioritare de intervenție**

**din Municipiul Timișoara**

CUPRINS

[1. PREAMBUL 2](#_Toc126567715)

[2. DISPOZIŢII GENERALE 2](#_Toc126567716)

[3. TERMENI ŞI EXPRESII 3](#_Toc126567717)

[4. CADRU LEGAL 5](#_Toc126567718)

[5. ELIGIBILITATE 6](#_Toc126567719)

[6. ETAPE PRELIMINARE ALE PROGRAMULUI 7](#_Toc126567720)

[6.1. ZONELE PRIORITARE DE INTERVENȚIE 7](#_Toc126567721)

[6.2. NOTIFICAREA PROPRIETARILOR 8](#_Toc126567722)

[7. ETAPELE PROGRAMULUI 8](#_Toc126567723)

[7.1. PRINCIPII DE INTERVENȚIE 8](#_Toc126567724)

[7.2. MODALITĂȚI DE SPRIJIN FINANCIAR 10](#_Toc126567725)

[7.2.1. TIPURI DE SPRIJIN FINANCIAR 10](#_Toc126567726)

[7.2.2. CONTRIBUȚIA FINANCIARĂ A PĂRȚILOR LA COSTUL INVESTIȚIEI 10](#_Toc126567727)

[7.3. ELABORAREA DOSARULUI DE PARTICIPARE ÎN PROGRAM 13](#_Toc126567728)

[7.3.1. DOCUMENTAȚIA DE SOLICITARE A SPRIJINULUI FINANCIAR 13](#_Toc126567729)

[7.3.2. DOCUMENTAȚIA TEHNICĂ 14](#_Toc126567730)

[7.4. COMISIA DE EVALUARE 17](#_Toc126567731)

[7.5. APROBAREA DOSARULUI 17](#_Toc126567732)

[7.6. APROBAREA SUMEI CE SE ACORDĂ CA SPRIJIN FINANCIAR 18](#_Toc126567733)

[7.7. CONTRACTUL DE SPRIJIN FINANCIAR/SPRIJIN 19](#_Toc126567734)

[7.7.1. Persoane fizice 19](#_Toc126567735)

[7.7.2. Persoane juridice 20](#_Toc126567736)

[7.8. EXECUȚIA ȘI RECEPȚIA LUCRĂRILOR DE INTERVENȚIE 20](#_Toc126567737)

[7.9. RAMBURSAREA SPRIJINULUI FINANCIAR 21](#_Toc126567738)

[8. FACILITĂȚI 21](#_Toc126567739)

[9. SANCŢIUNI 22](#_Toc126567740)

[10. DISPOZIŢII FINALE 22](#_Toc126567741)

[11. ANEXE 23](#_Toc126567742)

# 1. PREAMBUL

Municipiul Timişoara deţine un bogat patrimoniu arhitectural, având cel mai mare număr de clădiri istorice clasate ca monument din țară. Conservarea acestei moşteniri culturale constituie o datorie în fața generațiilor viitoare, atât pentru autorităţi cât şi pentru proprietari. Deşi Timişoara are o istorie de circa opt secole, structura urbană actuală se datorează procesului de construire din ultimii trei sute de ani. Construcţiile istorice formează ansambluri cu o identitate arhitecturală proprie, fiind realizate într-o varietate impresionantă de stiluri: de la perioada barocă până la cea interbelică și postbelică.

Evenimentele din ultimele şapte decenii au dus la neglijarea cartierelor istorice, care necesită astfel măsuri urgente de intervenţie. Primăria Municipiului Timişoara derulează încă din anul 2004 un program de reabilitare şi revitalizare a cartierelor istorice, dar şi de informare şi sensibilizare a populaţiei locale, a factorilor economici şi a instituţiilor partenere cu privire la problematica reabilitării în ansamblu.

Prin Hotărârea de Consiliu Local nr. 61 din 28.02.2012 a fost aprobată Etapa a 2-a a *Planului Urbanistic General - Concept general de dezvoltare urbană (MASTERPLAN)*, care, la *CAPITOLUL 4 PROGRAME ȘI PROIECTE TEMATICE, POLITICA 7: Reabilitarea Patrimoniului Arhitectural şi Cultural, Clădiri şi Zone Urbane, PROGRAMUL 2,* prevede încurajarea lucrărilor de reabilitare prin acordare de asistenţă tehnică şi sprijin financiar proprietarilor de imobile istorice.

Prezentul Program oferă proprietarilor de clădiri istorice, persoane fizice, un instrument financiar în vederea creşterii calităţii arhitectural-ambientale a clădirilor istorice prin reabilitarea structural-arhitecturală a anvelopei acestora, în concordanţă cu planurile de urbanism şi cu regulamentele locale aferente, aprobate în condițiile legii.

# 2. DISPOZIŢII GENERALE

(1) Prezentul Program are ca scop stabilirea principiilor şi cadrului general pentru respectarea şi punerea în valoare a specificului patrimoniului local istoric, cultural şi arhitectural prin derularea lucrărilor de reabilitare asupra clădirilor dinzonele de acţiune prioritară ale Municipiului Timişoara (H.C.L. nr. 157/31.10.2016), aşa cum sunt identificate acestea prin anexele la prezentul Program, în scopul creşterii calităţii arhitectural-ambientale şi al conservării caracterului estetic-arhitectural al cadrului urban construit.

(2) Prezentul Program stabilește modul de intervenție asupra clădirilor din zonele prioritare de intervenție aprobate, în concordanță cu programul multianual de realizare al intervențiilor pentru protejarea și conservarea patrimoniului istoric construit din Municipiul Timișoara.

(3) În acest sens, se stabilesc lucrările pentru reabilitarea structural-arhitecturală a anvelopei clădirilor, etapele, termenele şi modul de finanţare a lucrărilor, obligaţiile şi răspunderile autorităţilor publice locale şi ale proprietarilor clădirilor, precum şi sancţiunile aplicabile pentru neîndeplinirea/îndeplinirea necorespunzătoare a obligaţiilor care le revin acestora din urmă.

(4) Prevederile prezentului Program şi a anexelor parte integrantă din acesta nu sunt limitative, urmând a se actualiza/completa, prin hotărâri ale Consiliului Local al Municipiului Timișoara (art. 5, alin. (3) din Legea nr. 153/2011), conform dispoziţiilor legale în vigoare la data aplicării acestora şi conform noilor date şi situaţii ce pot apărea pe durata implementării, care nu au fost anticipate din motive obiective ce pot ţine de specificitatea fiecărui caz în parte, de factorul uman sau de probleme independente de atribuţiile autorităţii publice locale.

(5) Proprietarii clădirilor care, prin nivelul de degradare a sistemului de închidere perimetrală, pun în pericol sănătatea, viaţa, integritatea fizică şi siguranţa populaţiei şi afectează calitatea mediului înconjurător, a cadrului urban construit şi a spaţiilor publice urbane, sunt obligaţi, în conformitate cu legea, să ia măsuri de realizare a lucrărilor de intervenţie pentru reabilitarea structural-arhitecturală și protejarea anvelopei clădirilor din proprie iniţiativă (art. 1, (.) 1, Legea nr. 153/2011 actualizată).

(6) Prezenta procedură se aplică tuturor clădirilor cuprinse în zonele prioritare de intervenție, care se supun legilor care guvernează acest Program.

(7) Lucrările de intervenţie şi protejare cuprinse în prezentul Program sunt considerate investiţii de interes public local şi, după caz, pot constitui cauză de utilitate publică.

# 3. TERMENI ŞI EXPRESII

În înţelesul prezentului Program, termenii şi expresiile de mai jos au următoarea semnificaţie:

1. **beneficiari de sprijin financiar** - persoane fizice, care deţin în proprietate clădiri cu valoare cultural arhitecturală situate în zona de acţiune prioritară a prezentului Program, conform Anexelor 1–4 și conform Legii nr. 153/2011, actualizată;
2. **lucrări de intervenţie pentru reabilitarea structural-arhitecturală a anvelopei clădirii** - totalitatea lucrărilor stabilite prin proiectul tehnic elaborat cu respectarea proiectului de arhitectură în baza căruia a fost obținută autorizația de construire şi a caracteristicilor de culoare, materiale, detalii, stabilite de regulamentele de intervenţie pentru zonele de acţiune prioritară;
3. **anvelopa clădirii** - ansamblul constructiv de închidere perimetrală a clădirii, compus din faţade, indiferent de materiale şi sistem de realizare, precum şi sistem de acoperire (terasă sau învelitoare), inclusiv elementele exterioare funcţionale şi de plastică arhitecturală, precum balcoane, logii, bovindouri, aticuri, cornişe, ornamente (brâuri, ancadramente, trafoare, bosaje, profile) şi altele asemenea;
4. **zonă de acţiune prioritară** - zonă omogenă din punctul de vedere al caracteristicilor urbanistice şi arhitecturale, care afectează atractivitatea şi competitivitatea localităţii prin procentul mare de clădiri a căror anvelopă necesită lucrări de intervenţie şi care justifică intervenţia prioritară, conform Anexelor 1-4 la prezentul Regulament;
5. **monument** - construcţie sau parte de construcţie, împreună cu instalaţiile, componentele artistice, elementele de mobilare interioară sau exterioară care fac parte integrantă din acestea, precum şi lucrări artistice comemorative, funerare, de for public, împreună cu terenul aferent delimitat topografic, care constituie mărturii cultural-istorice semnificative din punct de vedere arhitectural, arheologic, istoric, artistic, etnografic, religios, social, ştiinţific sau tehnic;
6. **ansamblu** - grup coerent din punct de vedere cultural, istoric, arhitectural, urbanistic ori muzeistic de construcţii urbane sau rurale care împreună cu terenul aferent formează o unitate delimitată topografic ce constituie o mărturie cultural-istorică semnificativă din punct de vedere arhitectural, urbanistic, arheologic, istoric, artistic, etnografic, religios, social, ştiinţific sau tehnic;
7. **sit** - teren delimitat topografic cuprinzând acele creaţii umane în cadru natural care sunt mărturii cultural-istorice semnificative din punct de vedere arhitectural, urbanistic, arheologic, istoric, artistic, etnografic, religios, social, ştiinţific, tehnic sau al peisajului cultural;
8. **cheltuieli eligibile** - cheltuieli cuprinse în documentaţia tehnică privind executarea lucrărilor de reabilitare, care sunt menționate în Legea nr.153/2011 actualizată, capitolul II „Lucrări de intervenție”, art. 6 și deci sunt luate în considerare pentru oferirea sprijinului financiar;
9. **cheltuieli neeligibile** - orice alte cheltuieli cuprinse în documentaţia tehnică privind executarea lucrărilor de reabilitare, care nu sunt menționate în Legea nr. 153/2011 actualizată, capitolul II „Lucrări de intervenție”, art. 6 și deci nu sunt luate în considerare pentru oferirea sprijinului financiar;
10. **contract de sprijin financiar** - contract încheiat, în condițiile legii, între finanţator şi beneficiarul persoană fizică;
11. **contract de sprijin pentru reabilitarea anvelopei clădirii** - contract încheiat între Municipiul Timișoara și persoanele juridice în vederea reabilitării anvelopei clădirii prin prezentul Program;
12. **sprijin financiar** - sume alocate de autorităţile administraţiei publice locale pentru acoperirea costurilor lucrărilor de reabilitare asupra clădirilor cu valoare cultural arhitecturală situate în zona de acţiune prioritară a Municipiului Timişoara;
13. **finanțare** - preluarea integrală sau parțială a cheltuielilor aferente lucrărilor de reabilitare corespunzătoare cotei proprietarilor de clădiri;
14. **finanţator/cofinanţator** - autoritatea administraţiei publice locale, care acordă sprijin financiar în condiţiile prezentului Program;
15. **expertiza tehnică** - reprezintă acea documentație tehnică realizată de un expert tehnic autorizat de către *Ministerul dezvoltării, lucrărilor publice și administrației*, în urma căreia se determină starea tehnică a structurii de rezistență a întregii clădiri, conform H.G. nr. 742/2018 și Legea nr. 10/1995;
16. **condominiu** - imobil format din teren cu una sau mai multe construcţii, în care există celpuţin 3 proprietăţi individuale reprezentate de locuinţe sau spaţii cu altă destinaţie, după caz, şi cote-părţi indivize de proprietate comună;
17. **cota-parte indiviză din proprietatea comună** -este procentul înscris în cartea funciară în baza unei documentații cadastrale sau, în lipsă, cele din actul de proprietate;
18. **responsabil tehnic** - persoană desemnată de către finanțator, prin compartimentul de specialitate, care întocmeşte documentele necesare demarării procedurilor de achiziţie publică, participă la evaluarea ofertelor tehnice în procedura de achiziție publică a lucrărilor de reabilitare, coordonează colaborarea între echipa tehnică (proiectant, diriginte de șantier și consultantul tehnic) şi executantul de lucrări, oferă consultanță beneficiarului pe parcursul întocmirii documentației, urmărește derularea și evoluția lucrărilor de intervenție și înaintează spre plată situațiile de lucrări verificate și avizate de consultantul tehnic;
19. **consultant tehnic** -persoană contractată de către finanțator, care participă la evaluarea ofertelor tehnice în procedura de achiziție publică, care acționează în numele finanțatorului în relația cu executantul, dirigintele de șantier și beneficiarul, care verifică tehnic proiectul de reabilitare, care oferă consultanță beneficiarului și finanțatorului și verifică respectarea soluțiilor tehnice date de proiectant, verifică și avizează calitatea lucrărilor de intervenție și situațiile de lucrări depuse de constructor pe baza lucrărilor real executate, verificate și acceptate de către dirigintele de șantier și însușite de către beneficiar;
20. **diriginte de șantier** - specialist autorizat, persoană fizică angajată de către beneficiar, cu obligații privind asigurarea verificării corecte a lucrărilor de construcții pe tot parcursul lucrărilor, conform art. 44, Ordin nr. 1496/2011, care colaborează cu consultantul tehnic și cu responsabilul tehnic;
21. **echipamente tehnice** - echipamente care fac parte din sistemele de alimentare cu apă, energie electrică, termoficare, telecomunicaţii, transport în comun, a automatelor pentru semnalizare rutieră şi altele de această natură;
22. **zi** - zi lucrătoare.

# 4. CADRU LEGAL

Cadrul legal care reglementează dispozițiile prezentului Program este:

1. Legea nr. 153/2011 actualizată, privind măsuri de creştere a calităţii arhitectural-ambientale a clădirilor;
2. Legea nr. 422/2001 republicată, privind protejarea monumentelor istorice;
3. Legea nr. 10/1995 republicată, privind calitatea în construcţii;
4. Legea nr. 50/1991 republicată, privind autorizarea executării lucrărilor de construcţii;
5. Hotărârea de Guvern 907/2016, privind etapele de elaborare şi conţinutul-cadru al documentaţiilor tehnico-economice aferente obiectivelor/proiectelor de investiţii finanţate din fonduri publice;
6. Legea nr. 207/2015 privind Codul de procedură fiscală, cu modificările şi completările ulterioare;
7. Legea nr. 196/2018 privind înființarea, organizarea și funcționarea asociațiilor de proprietari, cu modificările și completările ulterioare;
8. Legea nr. 273/2006 privind finanțele publice locale, cu modificările şi completările ulterioare;
9. Legea contenciosului administrativ nr. 554/2004, cu modificările şi completările ulterioare;
10. Hotărârea de Guvern nr. 1430/2003 pentru aprobarea Normelor metodologice privind situaţiile în care Ministerul Culturii şi Cultelor, respectiv autorităţile administraţiei publice locale, contribuie la acoperirea costurilor lucrărilor de reabilitare asupra monumentelor istorice, proporţia contribuţiei, procedurile, precum şi condiţiile pe care trebuie să le îndeplinească proprietarul, altul decât statul, municipiul, oraşul sau comuna;
11. Hotărârea de Guvern nr. 525/1996 pentru aprobarea Regulamentului general de urbanism;
12. Ordonanța de urgență nr. 57/2019 privind Codul Administrativ;
13. Ordonanţa Guvernului nr. 2/2001 privind regimul juridic al contravenţiilor, aprobată cu modificări şi completări prin Legea nr. 180/2002, cu modificările şi completările ulterioare;
14. Legea nr. 287/2009 republicată, privind Codul Civil;
15. Ordinul Ministrului Culturii nr. 3.568/28.12.2022 pentru aprobarea Metodologiei de intervenție pentru abordarea noninvazivă a eficienței energetice în clădiri cu valoare istorică și arhitecturală;
16. H.C.L. nr. 52 din 23.02.1999 privind aprobarea Regulamentului de urbanism – Cartier Cetate Timișoara;
17. H.C.L. nr. 157 din 28.05.2002 privind aprobarea Planului Urbanistic General al Municipiului Timișoara și prelungit prin H.C.L. nr. 619 din 23.11.2018;
18. Planul Urbanistic General al Municipiului Timişoara aflat în faza de avizare și autorizare, la momentul formulării modificărilor aduse la H.C.L. nr. 258/14.06.2022;
19. H.C.L. nr. 133 din 14.03.2013 privind declararea zonei Piaţa Victoriei din Timişoara ca zonă prioritară de protejare şi intervenţie asupra clădirilor aparţinând Ansamblului urban înscris în Lista monumentelor istorice 2010, poziţia 153, cod TM-II-a-A-06115, „Corso";
20. H.C.L. nr. 61 din 28.02.2012 privind aprobarea Etapei a 2-a, Concept general de dezvoltare urbană (MASTERPLAN);
21. H.C.L. nr. 208 din 31.05.2011 privind aprobarea Studiului de fundamentare istorică „Zone construite protejate” - Timişoara 2011;
22. H.C.L. nr. 224 din 22.04.2008 privind aprobarea Îndrumarului pentru Regulamentul Local de Urbanism al cartierului Cetate şi al altor zone istorice protejate din Timişoara;
23. H.C.L nr. 3 din 30.01.2007 privind aprobarea Conceptului Integrat de Măsuri pentru Reabilitarea Prudentă şi Revitalizarea Economică a Cartierelor Istorice din Timişoara;
24. H.C.L. nr. 157/31.10.2016 privind declararea zonelor prioritare de protejare și intervenție asupra clădirilor din Municipiul Timișoara și H.C.L. nr. 158/31.10.2016 privind aprobarea Programului de sprijin financiar pentru creșterea calității arhitectural – ambientale a clădirilor din zonele prioritare de intervenție din Municipiul Timișoara;
25. H.C.L. nr. 258/14.06.2022 privind aprobarea „Regulamentului pentru aplicarea Programului de sprijin financiar pentru creșterea calității arhitectural-ambientale a clădirilor din zonele prioritare de intervenție din Municipiul Timișoara”;
26. Alte acte normative care reglementează măsuri de punere în valoare a patrimoniului istoric, cultural sau arhitectural.

# 5. ELIGIBILITATE

(1) Administraţiile publice locale pot asigura prin bugetul local, în limita fondurilor aprobate anual cu această destinaţie, cofinanţarea cheltuielilor aferente lucrărilor de intervenţie la clădirile monument istoric, la clădirile amplasate în ansambluri şi situri clasate ca monument istoric, în zonele de protecţie a monumentelor istorice, la clădiri protejate datorită valorii lor culturale prin planuri urbanistice generale, la clădirile din zonele construite protejate sau din centrele istorice ale localităţilor, precum şi din staţiunile/localităţile/zonele turistice, balneare, climatice şi/sau balneoclimatice, definite în condiţiile legii, în conformitate cu art. 13, alin. (1), lit. c) din Legea nr. 153/2011, actualizată.

(2) Pentru a beneficia de acordarea sprijinului financiar nerambursabil și/sau rambursabil, clădirile trebuie să se regăsească în zonele prioritare de intervenție din Municipiul Timișoara, conform Anexelor 1-4 la prezentul Regulament.

(3) Sunt eligibile pentru obținerea sprijinului financiar conform Programului persoanele fizice, proprietari de apartament/apartamente/SAD-uri în clădirile descrise la alin. (2), care, prin nivelul de degradare a sistemului de închidere perimetrală, pun în pericol sănătatea, viaţa, integritatea fizică şi siguranţa populaţiei şi/sau afectează calitatea mediului înconjurător, a cadrului urban construit şi a spaţiilor publice urbane.

(4) Nu sunt eligibile pentru acordarea sprijinului financiar prin program, imobilele în care există proprietăți care constituie obiectul unui litigiu, exceptând situația în care suma aferentă proprietății aflate în această situație este preluată de către alți proprietari, prin Hotărâre a Asociației de proprietari (Anexa 16, Anexa 16a, Anexa 16a1).

(5) Nu sunt eligibile clădirile expertizate tehnic şi încadrate, în condiţiile legii, în clasa I de risc seismic şi pentru care proprietarii - persoane fizice şi juridice - sunt obligaţi să acţioneze pentru proiectarea şi executarea lucrărilor de intervenţie privind reducerea riscului seismic al clădirilor, conform Legii nr. 153/2011, art. 2, lit. a).

(6) În conformitate cu art. 6 din Legea nr. 153/2011, actualizată, lucrările de intervenţie privind reabilitarea structural-arhitecturală a anvelopei clădirilor se stabilesc prin proiectul tehnic elaborat de colective tehnice de specialitate coordonate de un arhitect cu drept de semnătură sau, în cazul clădirilor clasate/în curs de clasare ca monumente istorice, de un arhitect cu drept de semnătură înscris în Registrul specialiştilor şi/sau în Registrul experţilor şi verificatorilor tehnici atestaţi de către Ministerul Culturii şi pot consta, după caz, în:

1. lucrări de consolidare, reparare/refacere a zidăriilor/pereţilor exteriori;
2. lucrări de reparare/refacere a finisajelor exterioare, precum tencuieli, zugrăveli, vopsitorii, placaje şi altele asemenea;
3. lucrări de consolidare şi/sau reparare/refacere a sistemului de acoperire;
4. lucrări de înlocuire, reparare/refacere a tâmplăriei exterioare şi a elementelor exterioare funcţionale, precum balcoane, logii, bovindouri, aticuri, cornişe şi altele asemenea;
5. lucrări de reparare/refacere a elementelor de plastică arhitecturală, precum brâuri, ancadramente, bosaje, profiluri şi altele asemenea;
6. lucrări de demontare a instalaţiilor şi echipamentelor montate aparent pe faţade/acoperiş, precum şi remontarea acestora după efectuarea lucrărilor de intervenţie.

(7) În conformitate cu art. 6 din Legea nr. 153/2011, actualizată, odată cu lucrările prevăzute mai sus, se pot executa, după caz, şi lucrări de intervenţie justificate din punct de vedere tehnic prin proiect, precum:

1. lucrări de reparare/refacere a trotuarului de protecţie al clădirii;
2. lucrări de eliminare a igrasiei, precum şi de izolare a rosturilor;
3. alte lucrări de această natură, după caz.

# 6. ETAPE PRELIMINARE ALE PROGRAMULUI

## 6.1. ZONELE PRIORITARE DE INTERVENȚIE

(1) Declararea zonelor prioritare de intervenție și actualizarea acestora se face la propunerea arhitectului șef al Municipiului Timișoara, în baza prevederilor legale în domeniu, conform art. 28, alin. (1), lit. b), Legea nr. 153/2011, actualizată.

(2) Zonele prioritare de intervenție sunt, conform Legii nr. 153/2011, actualizată:

1. avizate din punct de vedere urbanistic, estetic şi arhitectural de către Comisia Tehnică de Amenajare a Teritoriului și Urbanism;
2. avizate de către Ministerul Culturii sau serviciile sale deconcentrate;
3. aprobate prin hotărâri ale Consiliului Local al Municipiului Timişoara, în urma unor dezbateri publice;
4. actualizate ori de câte ori este necesar.

(3) Lucrările de protejare şi intervenţie asupra clădirilor urmează să se deruleze în zonele de acţiune prioritară de intervenţie, așa cum au fost acestea stabilite în urma inventarierii stării tuturor clădirilor de patrimoniu din Municipiul Timișoara.

(4) În urma inventarierii clădirilor de patrimoniu din Timișoara au fost definite 4 zone prioritare de intervenție, care au fost aprobate prin H.C.L. nr. 157/31.10.2016, actualizate prin H.C.L. nr. 221/15.06.2021 și H.C.L. 258/14.06.2022:

1. **Zona de intervenţie I** – Zona Piaţa Victoriei - stabilită conform H.C.L. al Municipiului Timişoara nr. 133/14.03.2013 privind declararea zonei Piața Victoria din Timişoara ca zonă prioritară de protejare şi intervenţie asupra clădirilor aparţinând Ansamblului urban înscris în Lista monumentelor istorice 2010, poziţia 153, cod TM-II-a-A-06115, „Corso", așa cum este definită în Anexa nr. 1 la prezentul Regulament;
2. **Zona de intervenţie II** – Zona Cetate, așa cum este definită în Anexa nr. 2 la prezentul Regulament;
3. **Zona de intervenţie III** – Zonele principale Iosefin, Fabric și Elisabetin, așa cum sunt ele definite în Anexa nr. 3 la prezentul Regulament, care actualizează Anexa nr. 3 la H.C.L. nr. 258/14.06.2022;
4. **Zona de intervenție IV** – Zonele secundare Iosefin si Fabric, așa cum sunt ele definite în Anexa nr. 4 la prezentul Regulament.

(5) Zonele de intervenţie, definite astfel şi delimitate în *Programul de sprijin financiar pentru creșterea calității arhitectural-ambientală a clădirilor din zonele prioritare de intervenție din Municipiul Timișoara*, sunt declarate ca zone de acţiune de interes public major şi general privind creşterea calităţii arhitectural-ambientale a clădirilor prin măsuri de reabilitare structural-arhitecturală a anvelopei acestora, în scopul asigurării sănătăţii, vieţii, integrităţii fizice şi siguranţei populaţiei, al conservării caracterului estetic-arhitectural al cadrului urban construit, precum şi a calităţii mediului natural, în condiţiile respectării şi punerii în valoare a specificităţii patrimoniului local şi naţional.

(6) Prioritatea pentru acordarea sprijinului financiar:

1. Zona I;
2. Zona II dacă în zona I nu există solicitări aprobate de Comisia de evaluare;
3. Zona III dacă în zona I și II nu există solicitări aprobate de Comisia de evaluare;
4. Zona IV dacă în zona I, II și III nu există solicitări aprobate de Comisia de evaluare.

## 6.2. NOTIFICAREA PROPRIETARILOR

(1) Prin grija Serviciului Disciplina în Construcţii şi Afişaj Stradal din cadrul Poliţiei Locale a Municipiului Timişoara, se notifică proprietarii/asociaţiile de proprietari ale clădirilor din zonele de intervenție stabilite în vederea realizării lucrărilor de intervenție pentru reabilitarea structural-arhitecturală a anvelopei, în conformitate cu prevederile art. 8, alin. (1), lit. c) din Legea nr. 153/2011 actualizată.

(2) Procedura privind transmiterea notificărilor către proprietarii clădirilor din zonele prioritare de intervenție, precum și formularul notificării se regăsesc în Anexa 5, respectiv Anexa 5a la prezentul Regulament, conform Legii nr. 153/2011, actualizată.

(3) Proprietarii notificaţi au obligaţia de a transmite departamentului de specialitate, din partea căruia le-a fost adresată notificarea, hotărârea luată în condiţiile legii în privința acțiunilor pe care urmează să le întreprindă, în termen de maximum 60 de zile calendaristice de la data primirii notificării, conform art. 10, Legea nr. 153/2011, actualizată.

# 7. ETAPELE PROGRAMULUI

## 7.1. PRINCIPII DE INTERVENȚIE

(1) Lucrările de intervenție privind reabilitarea și restaurarea clădirilor din zonele prioritare de intervenție vor respecta legislația în vigoare în ceea ce privește construcțiile monument istoric existente în zone protejate și următoarele principii/cerințe:

1. indiferent de natura lor, intervenţile vor fi făcute în spiritul arhitecturii clădirii şi a întregii zone în scopul de a pune la maximum în valoare potenţialul, personalitatea, identitatea şi substanţa originară;
2. intervențiile vor urmări un aspect unitar ambiental-arhitectural;
3. intervențiile se realizează în regim de restaurare, pe bază de proiecte detaliate, studii istorice (după caz) și investigații complexe, avizate și autorizate conform legilor specifice;
4. se vor folosi materiale și tehnici adecvate, de regulă cele tradiționale și numai în cazuri excepționale se vor face derogări de la acestea, pe baza recomandărilor Direcției Județene pentru Cultură Timiș sau a Ministerului Culturii, după caz;
5. intervențiile de reabilitare și restaurare la clădirile existente se vor face conservând expresia arhitecturală și modenatura fațadelor, cu excepția cazurilor în care se revine la situația inițială sau una anterioară, considerată favorabilă;
6. se vor respecta cu stricteţe detaliile arhitecturale şi materialele din care sunt executate și nu se vor elimina decoraţiile specifice (ancadramente, cornișe, brâuri, colonete, pilaștri etc);
7. se interzice reabilitarea termică a fațadelor, care implică tehnologii și materiale speciale și nu poate constitui un pretext pentru eludarea decorațiunilor specifice;
8. în cazul în care decorațiunile nu pot fi conservate, vor fi înlocuite cu copii cu aspect identic cu originalele, reproducându-se toate detaliile și decorațiile, cu avizul Direcției Județene pentru Cultură Timiș sau a Ministerului Culturii, după caz;
9. tâmplăriile istorice originare se vor păstra şi recondiţiona; este interzisă înlocuirea tâmplăriilor din lemn cu tâmplării din metal sau plastic; în mod excepţional, când acest lucru nu mai este posibil, se vor înlocui cu copii cu aspect identic cu originalele, reproducându-se toate detaliile şi decoraţiile, din acelaşi material cu condiţia preluării conformaţiilor şi culorilor celor originale şi cu avizul organismelor specializate ale Ministerului Culturii şi Cultelor;
10. jgheaburile și burlanele se vor reface din tablă de zinc sau tablă din cupru, după modelul original, în manieră tradiţională;
11. clădirile din zona de protecție sunt unicate, iar soluțiile adoptate pentru reabilitare sau restaurare vor fi adaptate și vor sublinia caracterul unic al fiecărei clădiri;
12. se vor respecta obligatoriu toate cerințele prevăzute în avizul/avizele Direcției Județene pentru Cultură Timiș.

(2) Lucrările de intervenție privind reabilitarea și restaurarea anvelopelor clădirilor istorice vor ține cont de prevederile legislației în vigoare, referitoare la amplasarea subterană ori, după caz, în incinte sau în nișele construcțiilor a echipamentelor tehnice, astfel încât să nu se aducă prejudicii aspectului arhitectural al construcției sau zonei înconjurătoare, conform *H.C.L. nr. 157/2002 privind aprobarea Planului Urbanistic General al Municipiului Timișoara*, cap. II. Reguli de bază privind modul de ocupare a terenurilor la nivelul municipiului Timişoara, pct. 8 Reguli cu privire la echiparea tehnico-edilitară, subpct. 8.11. și 8.12., *H.G. 525/1996 pentru aprobarea Regulamentului general de urbanism*, art. 28, alin. (3), (4) și (6) și *H.C.L. 52/1999 privind aprobarea Regulamentului de urbanism – Cartier Cetate Timișoara*.

(3) În vederea eficientizării energetice a clădirilor cu valoare istorică și arhitecturală se vor respecta prevederile *Metodologiei de intervenție pentru abordarea noninvazivă a eficienței energetice în clădiri cu valoare istorică și arhitecturală*, aprobată prin Ordinul Ministrului Culturii nr. 3.568/28.12.2022, specificate la *Capitolul 5. Intervenții arhitecturale și structurale* și la *Capitolul 7. Specificațiile sistemelor constructive*.

## 7.2. MODALITĂȚI DE SPRIJIN FINANCIAR

### 7.2.1. TIPURI DE SPRIJIN FINANCIAR

(1) Municipiul Timişoara contribuie, din fonduri aprobate anual cu această destinaţie în bugetul local de venituri şi cheltuieli, la acoperirea cheltuielilor eligibile pentru executarea lucrărilor de reabilitare a clădirilor monument istoric, a clădirilor situate în ansambluri și/sau situri monument istoric, aprobate prin hotărârea Consiliului Local, în condiţiile prezentului Program şi cu respectarea criteriilor de selecţie şi ierarhizare, după cum urmează:

1. **sprijin financiar nerambursabil**, în procent de 30% din valoarea lucrărilor eligibile, real executate, respectiv din valoarea facturilor decontate executantului lucrărilor;
2. **sprijin financiar rambursabil**, în procent de 70% din valoarea lucrărilor eligibile, real executate, respectiv din valoarea facturilor decontate executantului lucrărilor.

(2) Sumele menţionate se vor deconta executantului în baza facturilor fiscale emise de acesta autorităţii publice finanţatoare, în baza situațiilor de lucrări confirmate de către dirigintele de șantier și aprobate la plată de către finanțator.

(3) Acordarea sprijinului financiar descris la alin. (1) presupune îndeplinirea cumulativ a următoarelor obligaţii:

1. exprimarea în scris a acordului asociației de proprietari, privind realizarea lucrărilor de protejare şi intervenţie conform prezentului Program (Anexa 8, Anexa 8a, Anexa 8b, Anexa 8b1);
2. realizarea lucrărilor de protejare şi intervenţie cu respectarea prezentului Regulament, în baza unei autorizații de construire;
3. admiterea recepţiei la terminarea lucrărilor fără obiecţii privind executarea lucrărilor şi contrasemnarea acesteia de către reprezentatul administraţiei publice locale cu atribuţii în acest sens.

### 7.2.2. CONTRIBUȚIA FINANCIARĂ A PĂRȚILOR LA COSTUL INVESTIȚIEI

 (1)Contribuția Municipiului Timișoara:

1. Municipiului Timișoara acordă sub formă de sprijin financiar nerambursabil 30% din valoarea lucrărilor eligibile pentru clădirile monument istoric și clădirile situate în ansambluri sau situri istorice, persoanelor fizice, conform Legii nr. 153/2011 actualizată prin Legea nr. 4/2023;
2. Municipiului Timișoara acordă sub formă de sprijin financiarrambursabil 70% din valoarea lucrărilor eligibile pentru clădirile monument istoric și clădirile situate în ansambluri sau situri istorice, persoanelor fizice, conform Legii nr. 153/2011 actualizată prin Legea nr. 4/2023;
3. Municipiul Timișoara acoperă integral costul contribuției cotă parte pentru apartamentele/SAD-urile aflate în proprietatea Municipiului Timișoara sau în proprietatea Statului Român în administrarea sau folosința Primăriei Municipiului Timișoara, pentru clădirile care solicită sprijin financiar prin prezentul Program;
4. Recuperararea sumei acordate ca sprijin financiar rambursabil se face, conform prevederilor legale în vigoare, sub forma taxei de creștere a calității arhitectural-ambientale în maximum 10 ani. Suma și modalitatea de aplicare a taxei sunt stipulate în Contractul individual de sprijin financiar încheiat cu fiecare proprietar și se aprobă prin Hotărâre de Consiliu Local.

(2) Municipiul Timișoaranu acordă sprijin financiar nerambursabil persoanelor juridice – proprietari de apartament/apartamente/SAD-uri din clădirea ce urmează să fie reabilitată prin Program.

(3) Contribuția proprietarilor persoane fizice:

1. contribuția proprietarilor persoane fizice este de cel puțin 70% și este constituită din fondul de reparaţii al asociaţiei de proprietari şi/sau din alte surse legal constituite în baza Legii nr. 196/2018, republicată;
2. proprietarii pot deține inițial fonduri din surse proprii, pe care le pot declara la momentul semnării contractului de sprijin financiar și pe care le vor depune în contul special pus la dispoziție de Municipiul Timișoara în acest sens;
3. proprietarii persoane fizice pot solicita sprijin financiar rambursabil până la maximum 70% din valoarea lucrărilor eligibile, în baza Legii nr. 153/2011 actualizată prin Legea nr. 4/2023; sumele nerecuperate până la recepția la terminarea lucrărilor se vor returna, sub forma taxei de creștere a calității arhitectural-ambientale, într-un interval de timp stabilit cu fiecare proprietar în parte, dar nu mai mare de 10 ani; suma datorată și modalitatea de aplicare a taxei sunt stipulate în Contractul individual de sprijin financiar;
4. contribuția fiecărui proprietar persoană fizică la costul intervenției este proporțională cu cotele părți indivize, pe care le deține din proprietatea de uz comun, care sunt menționate în documentul de proprietate, Contract de vânzare-cumpărare sau Extras de Carte Funciară;
5. costurile pentru întocmirea documentaţiei tehnice necesare obţinerii autorizaţiei de construire, a documentaţiei tehnico-economică necesară executării lucrărilor, a serviciilor de urmărire a executării lucrărilor, în condiţiile şi cu respectarea prevederilor Legii nr. 10/1995 privind calitatea în construcţii, cu modificările ulterioare, precum şi serviciile de asistență tehnică prin diriginți de șantier cad în sarcina proprietarilor şi reprezintă contribuţia proprie la acest Program.

(4) Contribuția proprietarilor persoane juridice:

1. contribuția proprietarilor persoane juridice este de 100%;
2. proprietarii persoane juridice vor anexa o scrisoare de garanție bancară pentru suma care le revine în raport cu cotele părți indivize din proprietatea de uz comun, corelată cu valoarea investiției;
3. proprietarii persoane juridice vor acoperi costurile ce le revin prin depuneri succesive în contul special pus la dispoziția acestora în perioada de desfășurare a lucrărilor de execuție a intervenției, până la semnarea procesului verbal de recepție la terminarea lucrărilor;
4. contribuția fiecărui proprietar persoană juridică la costul intervenției este proporțională cu cotele părți indivize din proprietatea de uz comun pe care le deține, care sunt menționate în documentul de proprietate, Contract de vânzare-cumpărare sau Extras de Carte Funciară;
5. costurile pentru întocmirea documentaţiei tehnice necesare obţinerii autorizaţiei de construire, a documentaţiei tehnico-economice necesare executării lucrărilor, a serviciilor de urmărire a executării lucrărilor, în condiţiile şi cu respectarea prevederilor Legii nr. 10/1995 privind calitatea în construcţii, cu modificările ulterioare, precum şi serviciile de asistență tehnică prin diriginți de șantier cad în sarcina proprietarilor şi reprezintă contribuţia proprie la acest Program.

(5) Contribuția asociației de proprietari:

1. asociația de proprietari poate declara suma deținută în fondul de reparații în cererea de solicitare de sprijin financiar ca contribuție inițială a beneficiarului la cheltuielile eligibile, putând astfel obține un punctaj mai mare la evaluarea dosarului; în acest sens, se va anexa la cererea de sprijin financiar un extras de cont la zi al asociației de proprietari, care va fi însoțit de o confirmare de sold al fondului de reparații, ca documente justificative ale sumei declarate; în termen de 30 de zile calendaristice de la data aprobării sprijinului financiar, suma declarată în cererea de sprijin financiar va fi transferată în contul special pus la dispoziție de Municipiul Timișoara în acest sens, în baza unui contract preliminar contractului de sprijin financiar;
2. votul fiecărui proprietar, membru al asociaţiei, are o pondere egală cu cota-parte indiviză din proprietatea comună; în situaţia în care un proprietar deţine o cotă-parte indiviză de părţi comune mai mare de jumătate din totalul cotelor-părţi indivize de proprietate comună din condominiu, ponderea voturilor de care el dispune este egală cu suma ponderii voturilor celorlalţi proprietari, conform art. 49, alin. (2), lit. b) și c) din Legea nr. 196/2018.

(6) În situația în care în clădire există proprietari care nu doresc să acceseze Programul de sprijin financiar, asociația va obține acordul celorlalți proprietari pentru preluarea sumei în cauză. Suma astfel preluată va fi împărțită, de comun acord, între proprietarii care doresc să-și asume costurile pentru cei care nu doresc să acceseze Programul, conform anexelor la Lista proprietarilor (Anexa 16a, Anexa 16a1), și se va adăuga la contribuția fiecărui proprietar la costul intervenției, conform alin. (3) și alin. (4) de mai sus. Suma astfel preluată urmează soarta proprietății asumate la plată din punct de vedere al formei de sprijin financiar. În situația în care proprietarii care inițial nu au dorit să acceseze Programul de sprijin financiar revin asupra deciziei înaintea semnării contractului de sprijin financiar, suma ce revine fiecărui proprietar se va recalcula.

(7) În cazul în care suma cotelor-părţi indivize din actele de proprietate, care sunt fracţiuni abstracte pentru fiecare proprietate individuală din clădirea care constituie condominiul, nu este egală cu 100%, preşedintele asociaţiei de proprietari este obligat să solicite întocmirea unei documentaţii cadastrale, prin punerea la dispoziţie a cărţii tehnice a imobilului şi cu respectarea prevederilor în vigoare, conform art. 86 din Legea nr. 196/2018.

(8) Toate detaliile referitoare la procedura de finanţare vor fi incluse în Contractele individuale de sprijin financiar/sprijin încheiate între Municipiul Timişoara şi fiecare proprietar de apartament al clădirii.

(9) Municipiul Timișoara va stabili în ce condiții va contribui financiar la acoperirea costurilor de executare a lucrărilor de protejare şi intervenţie în cazul clădirilor a căror proprietari notificaţi:

1. nu îşi dau acordul, în condiţiile legislației în vigoare, referitor la accesarea prezentului Program;
2. nu transmit hotărârea luată în ceea ce privește acțiunile pe care urmează să le întreprindă în maximum 60 de zile calendaristice de la data primirii notificării;
3. nu respectă dispoziţiile/termenele impuse prin documentele justificative emise de autorităţile administraţiei publice locale/instituţiile abilitate în acest sens.

## 7.3. ELABORAREA DOSARULUI DE PARTICIPARE ÎN PROGRAM

(1) Proprietarilor interesați li se va acorda consultanță de specialitate la întocmirea documentației tehnice, conform HG 907/2016, în vederea respectării cerințelor prevăzute în Anexa 6 la prezentul Regulament.

(2) Proprietarii interesați de a beneficia de sprijin financiar prin Program vor semna un Acord preliminar de cooperare, conform Anexei 8, prin care își vor asuma respectarea cerințelor prezentului Program și vor desemna un reprezentant în relația cu Muncipiul Timișoara.

(3) Proprietarii/Asociaţiile de proprietari care solicită să se înscrie în Program vor depune etapizat documentele prevăzute în Anexa 6 la registratura Primăriei Municipiului Timişoara, în vederea evaluării și prioritizării solicitărilor de către structura de specialitate desemnată cu această activitate.

### 7.3.1. DOCUMENTAȚIA DE SOLICITARE A SPRIJINULUI FINANCIAR

(1) Documentația de solicitare a sprijinului financiar cuprinde:

1. acordul preliminar de cooperare (Anexa 8)
2. hotărârea adunării generale a proprietarilor/asociației de proprietari privind solicitarea sprijinului financiar de la autoritatea publică locală în vederea realizării lucrărilor de intervenție, adoptată, conform art. 51, din Legea nr. 196/2018 și conform statutului asociației, cu votul a două treimi din totalul proprietarilor imobilului (Anexa 8a);
3. lista cu semnăturile proprietarilor care și-au dat acordul pentru accesarea Programului de sprijin (Anexa 8b);
4. lista cu semnăturile proprietarilor care au fost de acord să preia procentul din valoarea lucrărilor de reabilitare, conform cotelor părți indivize din proprietatea de uz comun, aferent proprietarilor care nu doresc să-și asume accesarea Programului; procentele se vor împărți, pentru fiecare spațiu în parte, în conformitate cu modalitatea stabilită de comun acord de către proprietarii care au fost de acord să le preia (Anexa 8b1);
5. documente justificative care atestă dreptul de proprietate – extras de carte funciară colectiv sau, după caz, individual, nu mai vechi de 30 zile;
6. statutul asociației de proprietari;
7. cererea de sprijin financiar (Anexa 7) pentru imobil (în anexa cererii se menționează contribuția proprietarilor);
8. hotărârea adunării generale a proprietarilor/asociației de proprietari, prin care sunt asumate costurile estimative ale cheltuielilor eligibile din devizul general al proiectului, conform cotelor părți indivize din proprietatea de uz comun, adoptată, conform art. 51, din Legea nr. 196/2018 și conform statutului asociației, cu votul a două treimi din totalul proprietarilor imobilului (Anexa 16);
9. lista cu semnăturile proprietarilor din imobil și a costurilor estimative aferente fiecăruia (Anexa 16a);
10. lista cu semnăturile proprietarilor care își asumă costurile estimative aferente proprietarilor care nu doresc accesarea Programului, conform cotelor părți indivize din proprietatea de uz comun; costurile se vor împărți, pentru fiecare spațiu în parte, în conformitate cu modalitatea stabilită de comun acord de către proprietarii care au fost de acord să le preia (Anexa 16a1);
11. extrasul de cont la zi al asociației de propritari, alături de o confirmare de sold al fondului de reparații de reparații, care să prezinte situația sumelor destinate reparaţiilor deținute de proprietar/asociația de proprietari la momentul depunerii cererii de sprijin financiar, dacă suma din extrasul de cont reprezintă contribuția inițială a beneficiarului la cheltuielile eligibile și este declarată în cerere;
12. alte documente suplimentare solicitate de comisii (C.E., C.T.E.).

(2) La depunerea dosarului pentru includerea în Program se va ține cont de faptul că elaborarea documentației de solicitare a sprijinului financiar este condiționată de informații care fac parte din documentația tehnică, precum și de documente care au termen de valabilitate limitat.

### 7.3.2. DOCUMENTAȚIA TEHNICĂ

(1) Proprietarii încheie un contract de servicii de proiectare, consultanță și urmărire de șantier, respectiv contractează elaborarea documentației tehnice, conform Anexei 14 la Program și *HG 907/2016, privind etapele de elaborare şi conţinutul-cadru al documentaţiilor tehnico-economice aferente obiectivelor/proiectelor de investiţii finanţate din fonduri publice*.

(2) Proiectantul va participa împreună cu beneficiarul la sedințele de consultanță la care este convocat de către Municipiul Timișoara, prin departamentul de specialitate. În cazul în care proiectantul refuză participarea la aceste ședințe, de două ori consecutiv și fără o motivație, procesul de analizare a dosarului se va opri și i se va restitui beneficiarului întreaga documentație tehnică.

(3) Proiectantul, în conformitate cu prevederile art. 23, lit. h) și lit. i) din Legea nr. 10/1995 actualizată, are obligația de a asigura asistență tehnică pentru proiectul elaborat pe perioada de executare a lucrărilor de intervenție la construcțiile existente, precum și de a participa obligatoriu la toate fazele de execuție stabilite prin proiect și la recepția la terminarea lucrărilor.

(4) Proiectanții au obligația de a asigura, prin proiectele tehnice si detaliile de execuție elaborate, nivelul de performanță prevăzut de legislația privind calitatea în construcții, de a asigura respectarea calității estetice, arhitecturale și ambientale a clădirii și de a prelua în documentația elaborată cerințele stabilite prin avizele emise de Ministerul Culturii sau serviciile deconcentrate ale acestuia, precum și toate autoritățile avizatoarea, după caz.

(5) În etapa privind proiectarea lucrărilor de intervenție, se elaborează/se obține, conform HG 907/2016:

1. nota tehnică de constatare;
2. expertiza tehnică a clădirii;
3. proiectul pentru autorizarea executării lucrărilor de construire;
4. autorizația de construire;
5. proiectul tehnic și detaliile de execuție.

(6) Departamentul specialitate al Municipiului Timișoara, responsabil de implementarea prezentului Program, va verifica conformitatea documentației cu legislația în vigoare cu ajutorul grilelor de verificare din Anexa 17 și Anexa 18.

#### 7.3.2.1. Nota tehnică de constatare

(1) Nota tehnică de constatare, al cărei conţinut-cadru este prevăzut în Anexa nr. 2 din Legea nr. 153/2011 actualizată, se elaborează de către experţi tehnici atestaţi de către Ministerul Dezvoltării Regionale şi Administraţiei Publice, iar, în cazul clădirilor clasate ca monumente istorice, de către experţi tehnici atestaţi de către Ministerul Culturii, în scopul stabilirii stării tehnice a clădirii din punctul de vedere al asigurării cerinţelor esenţiale de calitate a construcţiilor, în principal a cerinţelor esenţiale „rezistenţă mecanică şi stabilitate”, „securitate la incendiu” şi „siguranţă în exploatare”, prin aplicarea metodei de evaluare calitativă pe baza examinării directe, la faţa locului, a clădirii, conform reglementărilor tehnice în vigoare din domeniul construcţiilor (art. 11, al. 3, Legea nr. 153/2011 actualizată).

(2) În cazul în care, prin nota tehnică de constatare (Anexa 12 la prezentul Program), se stabileşte necesitatea efectuării unei expertize tehnice pentru structura de rezistenţă şi/sau pentru terenul de fundare ori a unor lucrări de consolidare/reparaţii la structura de rezistenţă a clădirii, care condiţionează executarea lucrărilor de intervenţie, deţinătorul notificat informează în scris primarul şi Inspectoratul de Stat în Construcţii şi, în cazul clădirilor clasate/în curs de clasare ca monumente istorice şi/sau amplasate în zonele de protecţie a monumentelor istorice ori în zone construite protejate, serviciile deconcentrate ale Ministerului Culturii, în termenul de maximum 60 zile de la data primirii notificării, așa cum este prevăzut la art. 10, Legea nr. 153/2011 actualizată, în vederea iniţierii măsurilor privind reducerea riscului seismic al clădirii, în condiţiile legii.

#### 7.3.2.2. Expertiza tehnică a clădirii

(1) Analiza stării construcţiei se realizează pe baza concluziilor expertizei tehnice, precum şi ale studiului istoric în cazul imobilelor care beneficiază de regimul de protecţie de monument istoric şi al imobilelor aflate în zonele de protecţie ale monumentelor istorice sau în zone construite protejate.

(2) Prin expertiza tehnică:

1. se vor evidenţia degradările, precum şi cauzele principale ale acestora, de exemplu: degradări produse de cutremure, acţiuni climatice, tehnologice, tasări diferenţiate, cele rezultate din lipsa de întreţinere a construcţiei, concepţia structurală iniţială greşită sau alte cauze identificate prin expertiza tehnică;
2. se vor formula concluziile referitoare la siguranța seismică a structurii și eventuala necesitate a intervențiilor de consolidare structurală și nestructurală, inclusiv natura și proporțiile acestor intervenții;
3. se va determina gradul de seismicitate al clădirii cu încadrare în clasa de risc seismic prin calculul indicatorilor R1, R2 si R3;
4. expertul va preciza, obligatoriu în scris, dacă intervențiile/lucrările formulate la *concluzii* (vezi pct. b), condiționează sau nu condiționează executarea lucrărilor de intervenție eligibile prin program.

#### 7.3.2.3. Proiectul pentru autorizarea executării lucrărilor de construire și proiectul de organizare a execuției lucrărilor

(1) Documentația tehnică pentru autorizarea executării lucrărilor de construire și cea pentru organizarea execuției lucrărilor se întocmesc în conformitate cu prevederile *HG 907/2016 - Anexa nr. 9 A - Conținutul cadru al proiectului pentru autorizarea executării lucrărilor de construire*, respectiv *Anexa nr. 9 C - Conținutul cadru al proiectului de organizare a execuției lucrărilor*.

(2) În etapa D.T.A.C. și D.T.O.E.:

1. proiectantul contractat de către proprietar/proprietari elaborează proiectul pentru autorizarea executării lucrărilor de construire (D.T.A.C.) și proiectul pentru organizarea execuției lucrărilor (D.T.O.E.);
2. se obțin avizele, acordurile și/sau a avizele de specialitate solicitate (după caz) prin Certificatul de Urbanism.

#### 7.3.2.4. Autorizația de construire

Autorizația de construire se obține, în mod obligatoriu, pentru lucrările de intervenție care se execută la anvelopa clădirilor clasate ca monumente istorice ori dacă lucrările de intervenție modifică aspectul arhitectural al fațadelor și/sau al sistemului de acoperire, stabilit prin proiectul inițial de arhitectură existent la cartea tehnică a construcției, prin schimbarea formei, dimensiunilor, materialelor, cromaticii și/sau a ornamentației existente, conform art. 11, al. 2, din Legea nr. 153/2011, actualizată.

#### 7.3.2.5. Proiectul tehnic și detaliile de execuție

(1) Proiectarea și executarea lucrărilor de intervenție se realizează cu respectarea prevederilor Legii nr. 10/1995 cu modificările ulterioare, iar în cazul clădirilor clasate/în curs de clasare ca monumente istorice și/sau amplasate în zonele de protecție a monumentelor istorice ori în zone construite protejate, inclusiv cu respectarea dispozițiilor *Legii nr. 422/2001 privind protejarea monumentelor istorice*, republicată, cu modificările ulterioare, precum și a reglementărilor tehnice din domeniul construcțiilor.

(2) Proiectul tehnic și detaliile de execuție vor cuprinde soluții referitoare la iluminatul arhitectural al fațadelor orientate către domeniul public.

(3) Proiectanții au obligația de a asigura, prin proiectele tehnice și detaliile de execuție elaborate, nivelul de performanță prevăzut de legislația privind calitatea în construcții, precum și calitatea estetică, arhitecturală și ambientală a clădirilor.

(4) Proiectanții au obligația de a prelua, prin proiectele tehnice și detaliile de execuție elaborate, cerințele stabilite prin avizele emise de Ministerul Culturii sau serviciile sale deconcentrate.

(5) Documentația tehnică pentru autorizarea executării lucrărilor de intervenție, proiectele tehnice și detaliile de execuție se verifică de către verificatori de proiecte atestați.

(6) Proiectul tehnic se elaborează în conformitate cu H.G. 907/2016.

## 7.4. COMISIA DE EVALUARE

(1) Comisia de evaluare analizează și prioritizează solicitările de sprijin financiar depuse pentru lucrările de reabilitare eligibile conform Legii nr. 153/2011 actualizată.

(2) Comisia de evaluare implementează în mod unitar și coerent Programul.

(3) Componența Comisiei de evaluare (CE) se aprobă prin Dispoziție a Primarului și are ca membri permanenți și colaboratori, reprezentanți cu experiență în domeniu din cadrul Municipiului Timișoara.

(4) Comisia de evaluare este formată din:

1. Membri permanenți:
2. Președinte - Primar/viceprimar din Primăria Municipiului Timișoara;
3. Supleant Președinte - o persoană;
4. Membri - șase persoane;
5. Membri Supleanți - trei persoane;
6. Secretariat - două persoane din departamentul Primăriei Municipiului Timișoara care are atribuții specifice pentru implementarea Programului.
7. Membri colaboratori: reprezentanți ai Direcției Fiscale, Serviciului Juridic și Poliției Locale participă facultativ, pe subiecte punctuale, la invitația secretariatului.

(5) Funcționarea Comisiei de evaluare are loc conform conținutului Anexei 9 la prezentul Regulament.

(6) Criteriile de selecție și punctajul aferent sunt descrise în Anexa 9b.

## 7.5. APROBAREA DOSARULUI

(1) În momentul în care dosarele depuse de către proprietarii interesați de participarea în Program sunt complete și respectă cerințele din Anexa 6, acestea sunt prezentate Comisiei de evaluare pentru analiză și prioritizare, în vederea emiterii unei vize de propunere spre aprobare a sumei solicitate ca sprijin financiar.

(2) Dacă, prin expertiza tehnică a clădirii, expertul tehnic a precizat necesitatea unor lucrări de consolidare/reparaţii la structura de rezistenţă a clădirii, care condiţionează executarea lucrărilor de intervenţie de reabilitare, acestea vor fi executate anterior lucrărilor de intervenție eligibile prin Program (conform art. 6, din Legea nr. 153/2011, actualizată), iar costul acestora va fi suportat integral de către proprietari/asociația de proprietari.

(3) În cazul în care sunt necesare lucrări de consolidare a structurii clădirii, Comisia de evaluare va aviza includerea în program a clădirii respective, urmând ca, după finalizarea lucrărilor de consolidare, dosarul să fie completat cu documentele care atestă recepția lucrărilor de consolidare (proces verbal de recepție parțială, proces verbal de control al calităţii lucrărilor pentru rezistență mecanică şi stabilitate la fază determinantă, proces verbal de recepție la terminarea lucrărilor, memoriu justificativ privind lucrările efectuate, orice alte documente care atestă executarea și finalizarea lucrărilor de consolidare) și să fie din nou supus analizei și prioritizării Comisiei de evaluare în vederea emiterii unei vize de propunere spre aprobare a sumei solicitate ca sprijin financiar.

(4) Dacă nu sunt necesare lucrări de consolidare, Comisia de evaluare analizează, punctează și prioritizează dosarul în cauză și, în funcție de situație, emite viza prin care se propune sau nu aprobarea sumei care a fost solicitată ca sprijin financiar prin Program.

## 7.6. APROBAREA SUMEI CE SE ACORDĂ CA SPRIJIN FINANCIAR

(1) Dosarele care au primit viza Comisiei de evaluare, prin care se propune aprobarea sumei ce se va acorda ca sprijin financiar prin program (conform cheltuielilor eligibile din devizul general) vor fi înaintate Comisiei Tehnico-Economice (C.T.E.) a Municipiului Timișoara în vederea avizării documentației tehnice.

(2) Propunerea de Hotărâre de Consiliu Local, care cuprinde valoarea cheltuielilor eligibile prin Program, care se acordă de la bugetul local, împreună cu avizul Comisiei de evaluare și cel al Comisiei Tehnico-Economice sunt depuse spre aprobare în Consiliul Local al Municipiului Timișoara.

(3) După aprobarea sumei alocate prin H.C.L. urmează procedura de achiziție publică a lucrărilor de intervenție aprobate, care cade în sarcina Municipiului Timișoara și se supune procedurilor operaționale interne utilizate de municipiu și legislației în vigoare. Pentru o mai bună înțelegere a activității de achiziție a execuției lucrărilor, a condițiilor contractuale dintre finanțator și executant, punem la dispoziția proprietarilor: model de contract de execuție lucrări – Anexa nr. 15.

(4) Reprezentantul asociației de proprietari face parte din comisia de licitație, împreună cu reprezentanții desemnați din cadrul Municipiului Timișoara.

(5) Pe parcursul derulării procedurii de achiziție publică cât și a execuției lucrărilor de reabilitare, proiectantul/arhitectul, care a întocmit documentația tehnică, va asigura asistență tehnică de specialitate, în conformitate cu obligațiile ce îi revin conform legislației în vigoare.

(6) În paralel cu procedura de achiziție publică a lucrărilor de intervenție, se va încheia cu fiecare proprietar în parte contractul de sprijin financiar/sprijin, care va conține un grafic de rambursare a sumei solicitate ca sprijin financiar în funcție de fiecare situație în parte.

(7) Graficul de rambursare se va realiza pe baza sumei estimative din devizul general pentru lucrări eligibile, urmând a fi actualizat prin act adițional la terminarea lucrărilor de intervenție, pe baza sumei rezultate la terminarea lucrărilor, care va fi menționată în procesul verbal de recepție la terminarea lucrărilor.

(8) După semnarea contractului de execuție a lucrărilor de reabilitare, proprietarii vor contracta servicii de asistență tehnică prin diriginți de șantier autorizați, iar costul serviciilor prestate de către aceștia întră în sarcina proprietarilor.

(9) Dirigintele de șanțier contractat de către proprietari reprezintă finanțatorul și beneficiarul în relația cu executantul.

## 7.7. CONTRACTUL DE SPRIJIN FINANCIAR/SPRIJIN

### 7.7.1. Persoane fizice

(1) Contractul de sprijin financiar (Anexa 10) se încheie, individual, cu proprietarii de clădiri parte din Program; sumele se vor actualiza în termen de 30 de zile calendaristice de la data întocmirii procesului verbal de recepţie la terminarea lucrărilor, raportat la valoarea sumelor decontate ce revin în cotă parte proprietarilor.

(2) Sprijinul financiar rambursabil va fi restituit autorităţii publice finanţatoare în contul bancar deschis pentru intervenție, pe parcursul derulării lucrărilor. La terminarea lucrărilor, pentru sumele rămase de restituit, se va institui taxa pentru creșterea calității architectural-ambientale, conform art. 13, alin. (12) din Legea nr. 153/2011 actualizată, în termen de maximum 10 ani (120 de luni) și în tranşe trimestriale egale, începând cu data de întâi a lunii următoare încheierii procesului verbal de recepţie la terminarea lucrărilor.

(3) Direcția Fiscală urmărește și execută taxa pentru creșterea calității arhitectural-ambientale pentru fiecare proprietar care a beneficiat de avans din bugetul local, conform Contractului de sprijin financiar și în condițiile *Legii nr. 207/2015 privind Codul de procedură fiscală*.

(4) Autoritatea publică finanţatoare poate solicita rezilierea Contractelor de sprijin financiar, fără a fi necesară intervenţia instanţei de judecată, în situaţia neachitării de către beneficiar a unui număr de şase rate trimestriale consecutive.

(5) În cazul rezilierii Contractului de sprijin financiar, autoritatea publică finanţatoare va transmite o notificare de reziliere scrisă, iar întreaga sumă rămasă de achitat va fi considerată scadentă anticipat şi exigibilă, beneficiarul fiind de drept în întârziere.

(6) În cazul rezilierii Contractului de sprijin financiar, beneficiarul finanţării este obligat să returneze autorităţii publice finanţatoare, în termen de 90 de zile calendaristice, sumele decontate de aceasta în contul lucrărilor de reabilitare, împreună cu majorările de întârziere în cuantumul legal stabilit pentru creanţe fiscale.

(7) În cazul nerestituirii sumelor menţionate la alin. (2), se vor datora majorări de întârziere, care vor fi calculate de către compartimentul cu atribuții în executarea creanțelor locale din cadrul Direcției Fiscale a Municipiului Timișoara.

(8) În cazul în care proprietarul dorește să înstrăineze proprietatea în perioada de valabilitate a contractului de sprijin financiar, acesta are obligația să notifice finanțatorul, în termen de 30 de zile calendaristice, cu privire la intenția sa, precum și a modalității de rambursare a contribuţiei neachitate până la acel moment, înainte de încheierea contractului de vânzare-cumpărare asupra proprietăţii. În cazul în care proprietarul persoană fizică nu va achita integral contribuția rămasă, în cuprinsul contractului de vânzare cumpărare cu noul proprietar se va menționa, la clauze, cuantumul contribuției rămase de rambursat, ce va fi asumată de noul proprietar. Noul proprietar va semna un contract de sprijin financiar cu finanțatorul pentru contribuția rămasă.

### 7.7.2. Persoane juridice

(1) Contractul de sprijin pentru reabilitarea anvelopei clădirii pentru persoane juridice (Anexa 11) se încheie, individual, cu proprietarii de clădiri din Program, pentru suma care le revine conform cotelor părți indivize din proprietatea de uz comun, pe perioada desfășurării lucrărilor de execuție.

(2) Contractul va fi însoțit de o scrisoare de garanție bancară în cuantumul sumei aferente, ca măsură asiguratorie pentru situația de nerespectare a obligațiilor de plată ce le revin conform contractului asumat.

(3) Sumele asumate prin contract de către proprietarii persoane juridice vor fi depuse în contul special deschis și pus la dispoziție de Municipiul Timișoara în acest sens, în conformitate cu prevederile din contract.

(4) În cazul nedepunerii integrale a sumelor menționate la alin. (1), acestea se vor recupera în baza scrisorii de garanție bancară de la banca care a emis-o.

(5) În cazul în care proprietarul dorește să înstrăineze proprietatea în perioada de valabilitate a contractului de sprijin, acesta are obligația să notifice finanțatorul, în termen de 30 de zile calendaristice, cu privire la intenția sa, precum și a modalității de rambursare a contribuţiei neachitate până la acel moment, înainte de încheierea contractului de vânzare-cumpărare asupra proprietăţii. În cazul în care proprietarul persoană juridică nu va achita integral contribuția rămasă, în cuprinsul contractului de vânzare cumpărare cu noul proprietar se va menționa la clauze cuantumul contribuției rămase de rambursat, ce va fi asumată de noul proprietar. Noul proprietar va semna un contract de sprijin cu finanțatorul pentru contribuția rămasă, ce va fi însoțit de o scrisoare de garanție bancară.

## 7.8. EXECUȚIA ȘI RECEPȚIA LUCRĂRILOR DE INTERVENȚIE

(1) Executarea lucrărilor de reabilitare se face cu respectarea legislației în domeniu în vigoare.

(2) Municipiul Timișoara desemnează un responsabil tehnic, prin compartimentul de specialitate, care coordonează colaborarea între echipa tehnică (proiectant, diriginte de șantier și consultant tehnic) și executantul de lucrări, care urmărește derularea și evoluția lucrărilor de intervenție și înaintează spre plată situațiile de lucrări verificate și avizate de către consultantul tehnic, după ce acestea au fost depuse de constructor pe baza lucrărilor real executate, verificate și acceptate de către dirigintele de șantier și însușite de către reprezentantul asociației de proprietari.

(3) Municipiul Timișoara contractează un consultant tehnic, care participă la evaluarea ofertelor tehnice în procedura de achiziție publică a lucrărilor de reabilitare, acționează în numele finanțatorului în relația cu executantul, dirigintele de șantier și cu beneficiarul, verifică tehnic proiectul de reabilitare și oferă consultanță și verifică și avizează calitatea lucrărilor de intervenție și situațiile de lucrări depuse de către constructor pe baza lucrărilor real executate, care au fost inițial verificate și acceptate de către dirigintele de șantier și însușite de către beneficiar.

(4) Recepţia lucrărilor se organizează cu respectarea prevederilor *H.G. nr. 343/2017 pentru modificarea H.G. nr. 273/1994 privind aprobarea Regulamentului de recepţie a lucrărilor de construcţii şi instalaţii aferente acestora*, cu modificările şi completările ulterioare.

## 7.9. RAMBURSAREA SPRIJINULUI FINANCIAR

(1) În cadrul Programului se va aloca un cont special dedicat operațiunilor financiare ce urmează să aibă loc, care va fi pus la dispoziție de către Municipiul Timișoara proprietarilor/asociațiilor de proprietari și-n care aceștia vor depune sumele pe care și le-au asumat ca și contribuție proprie prin Contractul de sprijin financiar/sprijin încheiat cu Primăria Municipiului Timișoara.

(2) În cazul persoanelor fizice:

1. restituirea sumei datorate pe perioada derulării lucrărilor de intervenție se efectuează conform condițiilor stipulate în contractul de sprijin financiar individual, prin depuneri succesive trimestriale, în conformitate cu graficul de rambursare anexat contractului, în contul deschis de Municipiul Timișoara în acest scop;
2. restituirea sumelor alocate de către Municipiul Timișoara pentru asigurarea contribuției ce revine proprietarilor, care au rămas neachitate după recepția la terminarea lucrărilor, se realizează prin intermediul taxei pentru creșterea calității architectural-ambientale a clădirilor;
3. valoarea taxei pentru creșterea calității architectural-ambientale a clădirilor se stabilește în funcție de sumele alocate, în raport cu cotele părți indivize din proprietatea de uz comun aferentă fiecărei proprietăți, corelată cu valoarea investiției consemnată în procesul verbal de recepție la terminarea lucrărilor, prin grija departamentului din cadrul Municipiul Timișoara cu atribuții specifice pentru implementarea Programului și asumarea prin semnatură de către proprietar;
4. urmărirea încasărilor ulterioare recepției la terminarea lucrărilor, precum și a sumelor restante se va face conform procedurilor Direcției Fiscale, în concordanță cu prevederile contractelor de sprijin financiar asumate de proprietari.

(3) În cazul persoanelor juridice:

1. restituirea sumei datorate pe perioada derulării lucrărilor de intervenție se efectuează conform condițiilor stipulate în contractul de sprijin pentru reabilitarea anvelopei clădirii, respectiv în graficul de rambursare, prin depuneri succesive în contul deschis de Municipiul Timișoara în acest scop;
2. ultima tranșă stabilită prin contractul de sprijin pentru reabilitarea anvelopei clădirii se va achita după actualizarea graficului de rambursare, în raport cu cotele părți indivize din proprietatea de uz comun aferentă fiecărei proprietăți, corelată cu valoarea investiției;
3. dacă la recepția la terminarea lucrărilor se constată întârzieri la restituirea sumelor datorate pe perioada desfășurării lucrărilor de intervenție, se va actualiza obligația de plată a acestora print-un act adițional la contract, care va cuprinde suma restantă;
4. în cazul neachitării în termenul prevăzut în contract, sumele restante la plată se vor recupera de la banca emitentă a scrisorii de garanție bancară, în condițiile prevăzute în contractul de sprijin pentru reabilitarea anvelopei clădirii.

# 8. FACILITĂȚI

(1) Facilităţile acordate conform Legii nr. 153/2011, actualizată, cu respectarea condițiilor acesteia, sunt:

1. certificatul de urbanism şi autorizaţia de construire pentru executarea lucrărilor de intervenţie pentru clădirile clasate/în curs de clasare ca monumente istorice şi/sau amplasate în zonele de protecţie a monumentelor istorice ori în zone construite protejate se eliberează, în regim de urgenţă, în cel mult 15 zile de la data înregistrării solicitării;
2. emiterea certificatului de urbanism şi a autorizaţiei de construire pentru executarea lucrărilor de intervenție este scutită de taxă;
3. scutirea de la virarea cotei de 0,5% şi a cotei de 0,1%, după caz, către Inspectoratul de Stat în Construcții, precum şi a cotei de 0,5% către Casa Socială a Constructorului, din cheltuielile cu lucrările de intervenție;
4. scutirea de la plata impozitului pe clădiri/taxei pe clădiri pe o perioadă de 5 ani consecutivi, cu începere de la data de întâi ianuarie a anului fiscal următor în care a fost efectuată recepţia la terminarea lucrărilor, pentru proprietarii care execută lucrări în condiţiile Legii nr. [153/2011](https://www.sintact.ro/#/dokument/16918638?cm=DOCUMENT) privind măsuri de creştere a calităţii arhitectural-ambientale a clădirilor, actualizată conform art. 89, alin. (2) din OUG 30/2011.

(2) Facilitățile descrise la alin. (1) se acordă și pentru lucrările de reabilitare realizate în regie proprie, conform Legii nr. 153/2011, actualizată.

# 9. SANCŢIUNI

(1) Sancţiunile care urmează a fi aplicate proprietarilor clădirilor cuprinse în prezentul Program sunt cele specificate în Legea nr. 422/2001 și Legea nr. 153/2011, precum şi cele din alte acte elaborate/aprobate de autorităţile administraţiei publice locale, care reglementează măsurile de protejare a clădirilor istorice din Timişoara.

(2) Sancţiunile precizate nu sunt limitative, urmând a se actualiza/completa conform prevederilor legale şi locale în vigoare la data aplicării acestora.

# 10. DISPOZIŢII FINALE

(1) Orice comunicare, solicitare, informare, notificare în legătură cu procedura prevăzută în prezentul Program se va transmite de către reprezentanții autorităților administrației publice locale sub formă de document scris și/sau e-mail.

(2) Orice document scris se va înregistra de către beneficiarul sprijinului financiar/sprijinului la registratura Primăriei Municipiului Timişoara, camera 12.

(3) Costul cu întocmirea documentației tehnice este suportat în totalitate de către proprietarii interesați de participarea în Program, conform art. 12, Legea nr. 153/2011, actualizată, inclusiv costul avizelor și a taxelor necesare. Sumele aferente cotei părți pentru spațiile Municipiului Timișoara, reprezentând costurile cu elaborarea documentației tehnice, se vor deconta de către Direcția Patrimoniu conform procedurilor operaționale aferente.

(4) Având în vedere că elaborarea documentației tehnice presupune o perioadă de timp mai mare, pentru a veni în sprijinul proprietarilor interesați pentru accesarea Programului de sprijin financiar, departamentul de specialitate din cadrul Municipiului Timișoara, care gestionează implementarea Programului, asigură suport/consultanță pe durata elaborării documentației. În acest sens, se pun la dispoziția proprietarilor: model temă de proiectare și model de contract de servicii de proiectare (Anexa 13 și Anexa 14).

# 11. ANEXE

ANEXA NR. 1 - IMOBILELE DIN ZONA PRIORITARĂ DE INTERVENȚIE I

ANEXA NR. 2 - IMOBILELE DIN ZONA PRIORITARĂ DE INTERVENȚIE II

ANEXA NR. 3 - IMOBILELE DIN ZONA PRIORITARĂ DE INTERVENȚIE III

ANEXA NR. 4 - IMOBILELE DIN ZONA PRIORITARĂ DE INTERVENȚIE IV

ANEXA NR. 5 - PROCEDURA PRIVIND NOTIFICAREA PROPRIETARILOR

ANEXA NR. 5a - NOTIFICAREA PROPRIETARILOR

ANEXA NR. 6 - DOCUMENTE NECESARE ÎNSCRIERII ÎN PROGRAM

ANEXA NR. 7 - CERERE DE SPRIJIN FINANCIAR

ANEXA NR. 8 - ACORD PRELIMINAR DE COOPERARE

 ANEXA NR. 8a - HOTĂRÂREA ADUNĂRII GENERALE A PROPRIETARILOR

 ANEXA NR. 8b - LISTA PROPRIETARILOR

 ANEXA NR. 8b1 – MODEL LISTA PROPRIETARILOR ȘI PROCENTUL ASUMAT

ANEXA NR. 9 - FUNCȚIONAREA COMISIEI DE EVALUARE

 ANEXA NR. 9a - DECLARAȚIE DE IMPARȚIALITATE ȘI CONFIDENȚIALITATE

 ANEXA NR. 9b - CRITERII DE SELECȚIE ȘI PUNCTAJ

ANEXA NR. 10 - MODEL CONTRACT SPRIJIN FINANCIAR, PERSOANE FIZICE

ANEXA NR. 11 - MODEL CONTRACT SPRIJIN, PERSOANE JURIDICE

ANEXA NR. 12 - MODEL NOTĂ TEHNICĂ DE CONSTATARE

ANEXA NR. 13 - MODEL TEMĂ DE PROIECTARE

ANEXA NR. 14 - MODEL DE CONTRACT SERVICII DE PROIECTARE

ANEXA NR. 15 - MODEL DE CONTRACT EXECUȚIE

ANEXA NR. 16 – HOTĂRÂREA ADUNĂRII GENERALE A PROPRETARILOR - ASUMARE COSTURI

ANEXA NR. 16a - LISTA PROPRIETARILOR ȘI COSTURILE ESTIMATIVE

ANEXA NR. 16a1 - MODEL LISTA PROPRIETARILOR - COSTURI SUPLIMENTARE ASUMATE

ANEXA NR. 17 - GRILĂ DE VERIFICARE A CONFORMITĂȚII DTAC și DTOE

ANEXA NR. 18 - GRILĂ DE VERIFICARE A CONFORMITĂȚII PROIECT TEHNIC DE EXECUȚIE

DIRECȚIA GENERALĂ URBANISM

ȘI PLANIFICARE TERITORIALĂ

ARHITECT ȘEF

Gabriel Almăjan

BIROU REABILITARE

CARTIERE ISTORICE ȘI MONUMENTE

Roxana PĂTRULESCU,

Șef birou

Daniela ȚEICU,

Inspector de specialitate